FI Euroopan unionin virallinen lehti L 104/72

EUROOPAN KESKUSPANKIN PÄÄTÖS,

annettu 24 päivänä helmikuuta 2014,

valmistelevien toimien järjestämisestä yksityiskohtaisten luottotietojen keräämiseksi Euroopan keskuspankkijärjestelmässä

(EKP/2014/6)

(2014/192/EU)

EUROOPAN KESKUSPANKIN NEUVOSTO, joka

ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 5 artiklan ja 46.2 artiklan,

ottaa huomioon Euroopan keskuspankin valtuuksista kerätä tilastotietoja 23 päivänä marraskuuta 1998 annetun neuvoston asetuksen (EY) N:o 2533/98 (1), ja erityisesti sen 8 artiklan 5 kohdan,

ottaa huomioon EKP:n yleisneuvoston myötävaikutuksen,

sekä katsoo seuraavaa:

(1) Yksityiskohtaiset luottotiedot koostuvat yksittäisistä tiedoista, jotka koskevat luottolaitosten tai muiden lainoja tarjoavien rahoituslaitosten luottoriskejä suhteessa lainanottajiin. Mikäli luottamukselliset tiedot suojataan asianmukaisesti, tällaisia aggregoimattomia tietoja voidaan kerätä lainanottaja- tai lainakohtaisesti Euroopan keskuspankkijärjestelmän (EKPJ) kansallisten keskuspankkien ylläpitämistä luottorekistereistä (jäljempänä ’keskitetyt luottorekisterit’) tai muista yksityiskohtaisten tietojen lähteistä, esimerkiksi luottorekistereistä, tai vaihtoehtoisista tilastolähteistä. Useat keskitettyjä luottorekistereitä ylläpitävät kansalliset keskuspankit luovuttavat toisilleen yksityiskohtaisia luottotietoja, jotta ne voidaan siirtää edelleen tiedonantajina oleville laitoksille ja jotta lainanottajien velkaantumisesta (2) voitaisiin saada kattavampi käsitys.

(2) Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) 5 artiklan mukaan EKP kerää EKPJ:n tehtävistä huolehtiakseen kansallisten keskuspankkien avustuksella tarvittavat tilastotiedot joko toimivaltaisilta kansallisilta viranomaisilta tai suoraan taloudellisilta toimijoilta. Lisäksi asetuksen (EY) N:o 2533/98 8 artiklan 5 kohdan mukaan EKP voi päättää sellaisten luottamuksellisten tietojen keräämisestä ja luovuttamisesta tarvittavassa laajuudessa ja tarvittavan yksityiskohtaisesti EKPJ:n sisällä, jotka on alun perin kerätty muuhun kuin EKPJ:n perussäännön 5 artiklan mukaisiin tarkoituksiin, edellyttäen, että tämä on tarpeen tilastojen kehittämiseksi tai tuottamiseksi tehokkaalla tavalla taikka niiden laadun parantamiseksi ja että kyseiset tilastot ovat tarpeen Euroopan unionin toiminnasta tehdyssä sopimuksessa tarkoitettujen EKPJ:n tehtävien hoitamiseksi.

(3) Keskitettyihin luottorekistereihin ja muihin käytettävissä oleviin luottotietolähteisiin perustuvat yksityiskohtaiset luottotiedot ovat tarpeen a) uusien EKPJ:n tilastojen kehittämiseksi ja tuottamiseksi aloilla, joita ovat esimerkiksi arvoltaan alentuneet omaisuuserät, niiden varaukset ja arvonkorotusrahastot sekä yrityksille myönnettävät lainat eriteltyinä kyseisten yritysten koon mukaan, sekä b) muita aloja koskevien EKPJ:n nykyisten tilastojen laadun parantamiseksi, kuten luottolimiittejä koskevat tilastot eriteltyinä vastapuolen sektorin mukaan, yrityksille myönnettyjä lainoja koskevat tilastot eriteltyinä taloudellisen toiminnan mukaan sekä kiinteistövakuudellisia lainoja koskevat tilastot. Tällaiset uudet tai paremmat pitkällä aikavälillä tuotettavat tilastot ovat tarpeen, jotta eurojärjestelmä kykenee hoitamaan tehtävänsä, joihin kuuluvat muun muassa rahapoliittiset analyysit ja operaatiot, riskinhallinta, rahoitusmarkkinoiden vakauden valvonta ja sitä koskeva tutkimus, sekä myötävaikuttamaan luottolaitosten vakavaraisuusvalvontaan ja rahoitusjärjestelmän vakauteen liittyvän toimivaltaisten viranomaisten politiikan moitteettomaan harjoittamiseen.

(4) EKP:n yhdenmukaistettuihin raportointivaatimuksiin perustuva pitkän aikavälin kehys yksityiskohtaisten luottotietojen keräämistä varten olisi vahvistettava EKPJ:n perussäännön 5 artiklan nojalla hyväksyttävissä EKP:n säädöksissä, jotka olisi esitettävä EKP:n neuvostolle riittävän hyvissä ajoin sen varmistamiseksi, että vuoden 2016 loppuun mennessä a) kaikilla eurojärjestelmän kansallisilla keskuspankeilla on yksityiskohtaisten luottotietojen kansalliset tietokannat, jotka täyttävät valmisteluvaiheessa vahvistettavat vähimmäisstandardit, ja b) perustetaan eurojärjestelmän jäsenten yhteinen jaettu yksityiskohtaisten luottotietojen tietokanta, johon sisältyy lähdetiedot kaikkien jäsenvaltioiden osalta, joiden rahayksikkö on euro, ja joka perustuu edellä mainittuihin yksityiskohtaisten luottotietojen kansallisiin tietokantoihin ja jonka tarkoituksena on varmistaa, etenemällä vaiheittain, että saatavilla on luottotiedot jotka tarvitaan eurojärjestelmän tehtävien hoitamiseksi, mukaan lukien erityisesti myötävaikuttaminen luottolaitosten toiminnan vakauden valvontaan ja rahoitusjärjestelmän vakauteen liittyvän toimivaltaisen viranomaisten politiikan moitteettoman harjoittaminen. Tässä EKP:n pitkän aikavälin säädöksessä olisi myös täsmennettävä mistä päivämäärästä olisi aloitettava yksityiskohtaisten luottotietojen keruu EKP:n yhdenmukaistettujen raportointivaatimusten mukaisesti; päivämäärä ei saa olla myöhempi kuin edellä mainittu päivämäärä. Tällaisten EKP:n yhdenmukaistettujen raportointivaatimusten nojalla kerättävien yksityiskohtaisten luottotietojen sisällön pääpiirteet on vahvistettu tämän päätöksen liitteessä olevassa raportointiviitejärjestelmässä, mutta pitkän aikavälin kehyksessä kerättävien tietojen laajuus ja sisältö määritellään tarkemmin myöhemmin. Pitkän aikavälin kehystä valmistellaan tämän asetuksen nojalla täytäntöönpantavilla valmistelevilla toimilla, joilla on seuraavat tavoitteet: a) sellaisten yksityiskohtaisia luottotietoja koskevien yhdenmukaistettujen tietoaineistojen ydinjoukon määrittäminen, jotka kansallisten keskuspankkien on toimitettava EKP:lle pitkällä aikavälillä, b) relevanttien käyttäjätarpeiden kartoittaminen ja arviointi koskien yksityiskohtaisten luottotietojen käyttöä EKPJ:ssä pitkällä aikavälillä, c) tiedonkeruusta, laadunvarmistuksesta ja tietojenvaihtomenettelyistä johtuvien kustannusten arvioiminen, d) sellaisten puuttuvien tietojen vaiheittainen täydentäminen, jotka johtuvat siitä, että joissakin jäsenvaltioissa ei ole yksityiskohtaisten luottotietojen tietokantoja tai nämä tietokannat ovat epätäydellisiä, e) pitkän aikavälin kehyksen hallinnointiin ja organisaatioon liittyvien seikkojen määrittäminen, f) keskitettyjen luottorekisterien, luottorekisterien ja muiden laatukriteerit täyttävien asianomaisten luottotietokantojen yhteentoimivuuden ja tietojen uudelleenkäytön parantaminen.

(5) EKP:n neuvoston olisi annettava EKPJ:n tilastokomitealle toimivalta avustaa näiden valmistelevien toimien täytäntöönpanossa. Erityisesti tilastokomitean olisi järjestettävä vuosittainen tiedonsiirto kansallisilta keskuspankeilta EKP:lle käytettävissä olevien yksityiskohtaisten luottotietojen osalta; tämä tiedonsiirto on osa prosessia, jonka tarkoituksena on varmistaa että pitkällä aikavälillä kerättävät yksityiskohtaiset luottotiedot ovat linjassa tulevien EKPJ:n käyttäjien tarpeiden kanssa. Tätä tarkoitusta varten EKPJ:n käyttäjät, joille ei ole myönnetty poikkeusta tämän päätöksen 3 artiklan 3 mukaisesti, voivat — asiaan kuuluvia luottamuksellisuuden suojaa koskevia sääntöjä noudattaen — saada käyttöönsä luottamuksellisia tilastotietoja, jotka perustuvat EKP:lle ennen pitkän aikavälin kehyksen käyttöönottoa toimitettuihin yksityiskohtaisiin luottotietoihin.

(6) Yksittäisten kansallisten keskuspankkien tasavertaisen kohtelun tulisi olla pitkän aikavälin kehyksen valmistelevia toimia ohjaava periaate. Valmisteluvaiheen aikana EKP:n neuvostolle olisi esitettävä kaikkia eurojärjestelmän kansallisia keskuspankkeja koskevat vähimmäiskriteerit laajuudelle, lainanottajien populaatiosta muodostettujen tasojen tai ositteiden ala- ja ylärajoille tai muille mahdollisille jaotteluille, tietojen ominaisuuksien yksityiskohtaisuudelle sekä kerättävien yksityiskohtaisten luottotietojen laadulle. Yksittäisten kansallisten keskuspankkien toimittamien tietoaineistojen väliset erot selvitetään, ja ne olisi asteittain poistettava tämän päätöksen mukaisten myöhempien tietotoimitusten yhteydessä tehtävillä tarkistuksilla. Jotkut eurojärjestelmän kansalliset keskuspankit saattavat tarvita pidemmän siirtymäkauden kattavien yksityiskohtaisten luottotietojen tietokantojen perustamiseksi tai pääsyn saamiseksi tällaisiin tietokantoihin. Näitä kansallisia keskuspankkeja tulisi valmisteluvaiheen aikana koskea väliaikainen poikkeus velvollisuudesta soveltaa tilastokomitean laatimia yksilöityjä valmistelevia toimia; edellytyksenä olisi oltava että kunkin yksilöidyn poikkeuksen voimassaoloaika on tiukasti rajoitettu lyhyimpään mahdolliseen aikaan, jonka kyseinen kansallinen keskuspankki tarvitsee pystyäkseen noudattamaan valmisteluvaiheen aikana niitä valmistelevia toimia, joita poikkeus koskee; lisäksi poikkeuksen voimassaoloaika olisi kussakin tapauksessa määriteltävä siten, että 1 artiklassa vahvistetut tavoitteet voidaan saavuttaa kaikkien eurojärjestelmän kansallisten keskuspankkien osalta.

(7) Euroopan unionin tuomioistuimen oikeuskäytännön mukaan sekä perussopimukset että unionin niiden nojalla antama lainsäädäntö ovat ensisijaisia jäsenvaltioiden oikeuteen nähden mainitussa oikeuskäytännössä määriteltyjen edellytysten mukaisesti. (3) Tämän päätöksen täytäntöönpano ei näin ollen johda sellaisten kansallisten säännösten rikkomiseen, joissa asetetaan keskitettyjen luottorekistereiden kautta kerättyjen tietojen kansainvälistä vaihtoa koskevia luottamuksellisuus- tai vastavuoroisuusvaatimuksia.

(8) On tarpeen luoda tehokas menettely, jonka mukaisesti tämän päätöksen liitteeseen voidaan tehdä teknisiä muutoksia, edellyttäen, että niillä ei muuteta tämän päätöksen perustana olevaa käsitteellistä viitekehystä eikä lisätä tietojen antamisesta aiheutuvaa rasitetta. Menettelyä sovellettaessa otetaan huomioon tilastokomitean näkökannat. Kansalliset keskuspankit voivat ehdottaa liitteeseen teknisiä muutoksia tilastokomiteassa, jonka näkökannat otetaan huomioon menettelyä sovellettaessa.

(9) Tämän päätöksen säännökset voidaan ulottaa koskemaan sellaisten jäsenvaltioiden kansallisia keskuspankkeja, joiden rahayksikkö ei ole euro, jos kyseiset kansalliset keskuspankit ryhtyvät yhteistyöhön eurojärjestelmän keskuspankkien kanssa EKP:n suosituksen perusteella,

ON HYVÄKSYNYT TÄMÄN PÄÄTÖKSEN:

1 artikla

Soveltamisala ja tavoitteet

Tässä päätöksessä määritellään valmistelevat toimet, jotka ovat tarpeen pitkän aikavälin kehyksen perustamiseksi EKP:n yhtenäistettyihin raportointivaatimuksiin perustuvien yksityiskohtaisten luottotietojen keräämiseksi. Tähän pitkän aikavälin kehykseen on vuoden 2016 mennessä sisällyttävä: a) kunkin eurojärjestelmän kansallisen keskuspankin ylläpitämät yksityiskohtaisten luottotietojen kansalliset tietokannat, b) eurojärjestelmän jäsenten yhteinen jaettu yksityiskohtaisten luottotietojen tietokanta, johon sisältyy yksityiskohtaiset luottotiedot kaikkien jäsenvaltioiden osalta, joiden rahayksikkö on euro.

2 artikla

Määritelmät

Tässä päätöksessä tarkoitetaan

1) ’keskitetyllä luottorekisterillä’ EKPJ:hin kuuluvan kansallisen keskuspankin ylläpitämää luottorekisteriä,

2) ’luottorekisterillä’ rekisteriä, johon kootaan tiedonantajina olevien laitosten toimittamia yksityiskohtaisia luottotietoja;

3) ’yksityiskohtaisilla luottotiedoilla’ lainanottaja- tai lainakohtaisesti toimitettavia tietoja luottolaitosten tai muiden lainoja tarjoavien rahoituslaitosten luottoriskeistä lainanottajiin liittyen.

3 artikla

Valmistelevien toimien järjestäminen

1. Valmistelevia toimia, joihin ryhdytään 1 artiklassa vahvistettujen tavoitteiden saavuttamiseksi, ovat esimerkiksi

a) relevanttien käyttäjätarpeiden kartoittaminen sekä pitkän aikavälin tiedonkeruusta, laadunvarmistuksesta ja tietojenvaihtomenettelyistä johtuvien kustannusten arvioiminen;

b) pitkän aikavälin kehyksen mukaisesti kerättävien yksityiskohtaisten luottotietoaineistojen määrittäminen ja parantaminen, erityisesti koskien laajuutta, lainanottajien populaatioista muodostettujen tasojen tai ositteiden rajoja tai muita mahdollisia jaotteluja, tietojen ominaisuuksien yksityiskohtaisuutta sekä kerättävien yksityiskohtaisten luottotietojen laatua;

c) yksityiskohtaisten luottotietojen tiedonsiirtojen järjestäminen valmisteluvaiheessa 4 artiklan mukaisesti sekä niiden laatustandardien vahvistaminen, jotka keskitetyistä luottorekistereistä ja muista luottorekistereistä saatujen yksityiskohtaisten luottotietojen on täytettävä ennen tällaisen tiedonsiirron aloittamista;

d) yksityiskohtaisten operatiivisten järjestelyjen määrittäminen; näissä järjestelyissä on määriteltävä yksityiskohtaisten luottotietojen tiedonsiirto, keruu, tallettaminen ja käyttö ja niitä on valmisteluvaiheessa testattava ja kehitettävä niin että ne voidaan myöhemmin sisällyttää pitkän aikavälin kehykseen;

e) aikataulun laatiminen yksilöidyille toimenpiteille ja tuotoksille, jotka yksittäisten kansallisten keskuspankkien ja EKP:n on tuotettava; tähän sisältyy sellaisten kansallisten keskuspankkien osalta, joilla ei vielä ole pääsyä yksityiskohtaisten luottotietojen kattavaan tietokantaan, toimenpiteitä yksityiskohtaisten luottotietojen saatavuuden varmistamiseksi perustamalla oma keskitetty luottorekisteri tai muulla tavoin;

f) edellä a–e alakohdassa lueteltujen toimenpiteiden etenemisen seuranta ja tarvittavien mukautusten kartoittaminen.

2. Tilastokomitea ottaa tarvittaessa huomioon muiden asianomaisten EKPJ:n komiteoiden suositukset ja laatii 1 kohdassa tarkoitettujen valmistelevien toimien täytäntöönpanoa varten tarvittavat päätökset ja esittää ne EKP:n neuvostolle päätettäväksi. Tilastokomitea raportoi vuosittain EKP:n neuvostolle EKP:n ja yksittäisten kansallisten keskuspankkien edistymisestä.

3. EKP:n neuvosto voi — kattavien yksityiskohtaisten luottotietojen tietokantojen perustamisen tai saatavuuden valmisteluvaiheessa — myöntää yksilöityjä väliaikaisia poikkeuksia velvollisuudesta soveltaa yksilöityjä 1 kohdassa tarkoitettuja valmistelevia toimia niille kansallisille keskuspankeille, jotka tarvitsevat pidemmän siirtymäajan. Kunkin yksilöidyn poikkeuksen voimassaoloaika on tiukasti rajoitettu lyhyimpään mahdolliseen aikaan, jonka kyseinen kansallinen keskuspankki tarvitsee pystyäkseen valmisteluvaiheen aikana noudattamaan valmistelevia toimia, joita poikkeus koskee; lisäksi poikkeuksen voimassaoloaika on kussakin tapauksessa määriteltävä siten, että 1 artiklassa vahvistetut tavoitteet voidaan saavuttaa kaikkien eurojärjestelmän kansallisten keskuspankkien osalta. Kunkin poikkeuksen voimassaoloaikana kyseessä oleva kansallinen keskuspankki raportoi kahdesti vuodessa tilastokomitealle siitä, miten se on edistynyt tavoitteessaan soveltaa täysimääräisesti valmistelevaa tointa, jota väliaikainen poikkeus koskee. Pääsy sellaisten yksityiskohtaisten luottotietojen perusteella laadittuihin luottamuksellisiin tilastotietoihin, jotka on toimitettu EKP:lle osana valmistelevaa toimea, on keskeytettävä sellaisen kansallisen keskuspankin osalta, jota koskee väliaikainen poikkeus tähän toimeen liittyen. EKP:n neuvosto voi päättää lisärajoitusten soveltamisesta yksittäisiin kansallisiin keskuspankkeihin, joita tämän kohdan mukaiset poikkeukset koskevat.

4 artikla

Yksityiskohtaisten luottotietojen toimittamien valmisteluvaiheen aikana ja luottamuksellisuuden suoja

1. Sen varmistamiseksi, että pitkällä aikavälillä kerättävät yksityiskohtaiset luottotiedot ovat linjassa EKPJ:n käyttäjien tarpeiden kanssa, tilastokomitea järjestää vuosittain helposti käytettävissä olevia yksityiskohtaisia luottotietoja koskevat tiedonsiirrot kansallisilta keskuspankeilta; tietojen on liityttävä 30 päivään kesäkuuta ja 31 päivään joulukuuta ja niiden on oltava riittävän anonymisoituja ja aggregoituja, jotta yksittäisiä lainanottajia ei voida tunnistaa. Ensimmäinen tiedonsiirto, liittyen 30 päivään kesäkuuta ja 31 päivään joulukuuta 2013, suoritetaan maaliskuun lopussa 2014 ja se perustuu liitteessä olevaan raportointiviitejärjestelmään. Tilastokomitea järjestää mahdolliset muut tiedonsiirrot raportointijärjestelmän perusteella, raportointijärjestelmässä otetaan huomioon helposti käytettävissä olevat yksityiskohtaiset luottotiedot ja niiden ominaisuudet ja varmistetaan että kerättävät tiedot ovat oikeassa suhteessa valmistelutyön edistymistilan kanssa tiedonsiirtohetkenä. Tiedot lainanottajista, jotka kuuluvat muihin institutionaalisiin sektoreihin kuin yrityksiin, voidaan valmisteluvaiheen aikana raportoida aggregoidusti, edellyttäen että kansalliset keskuspankit toimittavat metodologiatietoja.

2. Yksittäiset kansalliset keskuspankit toimittavat pyydetyt yksityiskohtaiset luottotiedot keskitettyjen luottorekisterien tai muiden saatavilla olevien yksityiskohtaisten luottotietojen tietokantojen perusteella. Kansallisten keskuspankkien, joita koskee tiettyyn tiedonsiirtoon liittyen 3 artiklan 3 mukainen poikkeus 3 artiklan 1 kohdan c alakohdan mukaisista valmistelevista toimista, on raportoinnissaan tilastokomitealle liitettävä mukaan tiedot edistymisestään tavoitteessa noudattaa täydellisesti pyydettyjä tiedonsiirtoja valmisteluvaiheessa.

3. EKP:lle 1 kohdan perusteella toimitettavat tiedot toimitetaan sähköisessä muodossa turvallisen etäyhteyden kautta. Ainoastaan tilastokomitean EKP:n neuvostolle ennen tiedonsiirtoa toimitettavassa luettelossa mainituilla tilastoasiantuntijoilla on pääsy näihin tietoihin. EKP sisällyttää tiedot toteutetuista turvallisuustoimenpiteistä vuosittaiseen luottamuksellisuutta koskevaan kertomukseen.

5 artikla

Yksityiskohtaisiin luottotietoihin perustuvien tilastotietojen käyttö valmisteluvaiheessa

1. 4 artiklan perusteella toimitetut tiedot käytetään a) pitkän aikavälin kehyksessä kerättävien yksityiskohtaisten luottotietojen määrittämiseksi ja parantamiseksi ja niiden ominaisuuksien määrittämiseksi ja b) aggregoitujen tilastotietojen määrittämiseksi ja tuottamiseksi valmisteluvaiheessa EKPJ:n käyttäjien tarpeita varten.

2. Aggregoituja tietoja koskeviin tietoihin pääsyn ja näiden käytön lisäksi, EKPJ:hin kuuluvat käyttäjät, joita ei koske 3 artiklan 3 kohdan mukainen poikkeus, voivat pyytää pääsyä 4 artiklan nojalla kerättyihin yksityiskohtaisiin luottotietoihin perustuviin aggregoimattomiin luottamuksellisiin tilastotietoihin edellyttäen, että tällainen pääsy tilastotietoihin a) palvelee tavoitetta määrittää ja parantaa pitkän aikavälin kehyksessä kerättäviä yksityiskohtaisia luottotietoja ja määrittää niiden ominaisuuksia b) ei merkitse suoraa pääsyä kansallisten keskuspankkien tai EKP:n keräämiin yksityiskohtaisiin luottotietoihin. Kuhunkin tällaiseen pyyntöön on liitettävä luettelo yksilöidyistä henkilöistä, joilla olisi pääsy asianomaisiin tietoihin.

3. EKP:n neuvosto arvioi ja tekee päätöksen 2 kohdan mukaisesti tehdyistä käyttäjien pyynnöistä EKP:n hyväksymän menettelyn mukaisesti. Tilastokomitea avustaa EKP:n neuvostoa tällaisten pyyntöjen arvioinnissa.

6 artikla

Yksinkertaistettu muutosmenettely

EKP:n johtokunnalla on oikeus tilastokomiteaa kuultuaan tehdä tämän päätöksen liitteeseen teknisiä muutoksia edellyttäen, ettei näillä muutoksilla muuteta päätöksen perustana olevaa käsitteellistä viitekehystä tai lisätä tietojen antamisesta aiheutuvaa rasitetta. Johtokunta ilmoittaa viipymättä tällaisista muutoksista EKP:n neuvostolle.

7 artikla

Loppusäännökset

1. Tämä päätös tulee voimaan päivänä, jona se annetaan tiedoksi.

2. EKP:n neuvostolle toimitetaan 30 päivään joulukuuta 2014 mennessä kertomus, jossa arvioidaan a) tässä asetuksessa vahvistettujen valmistelevien toimien tilannetta b) mahdollisuutta korvata tämä päätös uudella tai muutetulla EKP:n säädöksellä, jossa vahvistetaan EKP:n yhdenmukaistetut raportointivaatimukset ja varmistetaan eurojärjestelmän yhteisen jaetun yksityiskohtaisten luottotietojen tietokannan — johon sisältyy yksityiskohtaiset luottotiedot kaikista jäsenvaltioista, joiden rahayksikkö on euro — perustaminen; tähän arviointiin sisältyy myös arvio mahdollisuudesta hyväksyä nämä toimenpiteet 1 artiklassa vahvistetun aikataulun mukaisesti, ottaen huomioon senhetkinen edistyminen.

8 artikla

Osoitus

Tämä päätös on osoitettu sellaisten jäsenvaltioiden kansallisille keskuspankeille, joiden rahayksikkö on euro.

Tehty Frankfurt am Mainissa 24 päivänä helmikuuta 2014. EKP:n puheenjohtaja Mario DRAGHI

(1) EYVL L 318, 27.11.1998, s. 8.

(2) ”Memorandum of Understanding on the exchange of information among national central credit registers for the purpose of passing it on to reporting institutions”, joka on saatavana EKP:n verkkosivustolla osoitteessa www.ecb.europa.eu.

(3) 13 päivänä joulukuuta 2007 allekirjoitetun Lissabonin sopimuksen hyväksyneen hallitustenvälisen konferenssin päätösasiakirjaan liitetty julistus 17 Euroopan unionin oikeuden ensisijaisuudesta (EUVL C 115, 9.5.2008, s. 344).